text: Kohberg skal betale 200.000 kr til to fyrede medarbejdere
  20 marts 2015 kl. 18.03
  To ansatte på Kohberg-fabrikken i Bolderslev blev sidste sommer fyret i forbindelse med en medarbejderstrejke. Virksomheden skal nu give de to fyrede 100.000 kroner hver i erstatning. Det skriver JydskeVestkysten.
  En Facebook-debat udløste ellers fyringerne under en strejke på fabrikken.
  Virksomheden Kohberg fik fat i en Facebook-debat, som tre medarbejdere havde været involveret i. Kohberg mente, at de tre medarbejdere havde chikaneret og truet kollegertil at nedlægge arbejdet. Det skriver JydskeVestkysten.
  Men nu har arbejdsretten dømt. Der var ikke tale om hverken trusler og chikane, og derfor skal Kohberg nu betale 100.000 kroner til to af de afskedigede ansatte. Den tredje fyrede medarbejder var ikke en del af Fødevareforbundet NNF, som førte sagen for to medarbejdere.
  - Vi mener ikke, at der er tale om trusler. Det er en samtale, som foregår i hverdagssprog, og det er sådan man normalt snakker sammen, siger Jan Toft, faglig sagsbehandler i forbundet til jv.dk.
  